Twee seuns by speelpark ontvoerOnalenna Molehabangwe (Foto: Verskaf) Die polisie soek onverpoos voort na twee jong seuns wat glo Dinsdag by ŉ parkie in Mahikeng, Noordwes, ontvoer is. Sers. Lesedi Dingoko, woordvoerder van die polisie, het Donderdagoggend aan Maroela Media bevestig dat Onalenna Molehabangwe en Gontse Cholo, albei tien jaar oud, sedert Dinsdagaand vermis word nadat hulle glo deur drie mans in ŉ Volkswagen Polo-motor ontvoer is. Dingoko sê dat die seuns in ŉ parkie in Montshiwa, ŉ uitbreiding van Mahikeng, saam met nog ŉ maat gespeel het, toe dié twee met ŉ pak aartappelskyfies na ŉ motor gelok is. Die verdagtes het die seuns na bewering gegryp waarna hulle in die kattebak van die motor ingeboender is. Die verdagtes het met die seuns weggejaag, sê Dingoko. Onalenna het ŉ blou langmou-T-hemp en blou denim aangehad ten tyde van sy verdwyning, terwyl Gontse ŉ kortmou-T-hemp met rooi, geel en blou strepe aangehad het. Albei is leerders aan die Podile Primary School in die Ramosadi-nedersetting in die omgewing. Volgens Dingoko is die motief vir die seuns se ontvoering in dié stadium nog onbekend. “Ons fokus is tans net om die seuns op te spoor.” Enigeen met inligting in verband met die voorval kan kapt. Manko Tiroyabone by 076 529 5066 bel. Gontse Cholo (Foto: Verskaf)